Mary Gove Nichols

Mary Sargeant Gove Nichols (Neal jaiotzez; Goffstown, New Hampshire, 1810eko abuztuaren 10a - Brompton, Londres, 1884ko maiatzaren 30a), Mary Orme ezizenaz ere ezaguna, emakumeen eskubideen eta osasunaren erreformaren defendatzailea, hidroterapeuta, begetarianoa eta estatubatuar idazlea izan zen.

 Biografia 
Nichols Goffstownen jaio zen, New Hampshiren, familia tradizional batean, non emakumeek ez zuten hezkuntza jasotzeko aukerarik. Gaztetan, gaixotasun kroniko bat izan zuen, eta oso gazterik hil zitzaion ahizpa, tisiak jota.

Bere lehen ezkontza Hiram Goverekin, arrakastarik gabeko negozio-gizonarekin, izan zen. Gove Nicholsekin ezkondu zen bere emaztearen finantza-laguntza eta obedientziaren zain. Nichols Lynnera joan zen bizitzera, Massachusettsera, senarrarekin eta alabarekin. Massachusettsen, Nicholsek neskentzako eskola bat zuzentzen zuen, eta bertan hasi zuen bere karrera osasun erreforman.

1841ean, alaba hartu eta gurasoekin itzuli zen senarra atzean utzita; azkenean dibortzioa adostu zuen 1847 edo 1848an. Tratu txarrak, bai sexu eta bai emozionalki, eta berezko hainbat abortu jasan ondoren, emakumeei euren gorputzen eta aukeren berri emateko lana egin zuen.

1848an berriro ezkondu zen Thomas Low Nicholsekin, osasunaren erreforman interesatuta zegoen idazlea eta emakumearen eskubideei buruzko ikuspuntu aurrerakoiak zituena.  Elkarrekin School of Health, School of Progress eta School of Life bat irekitzea pentsatu zuten, alokatu zuten hiru pisuko eraikin batean. Ingalaterrara joan ziren bizitzera Gerra Zibilaren hasieran. 

Nicholsek eleberriak eta istorioak idatzi zituen Mary Orme ezizenarekin, ezkontzari eta emakumeen hezkuntzari buruzko ideia tradizionalak zalantzan jarriz. Godey's Lady's Book (Godeyko damaren liburua) aldizkari estatubatuarrerako ipuinak idatzi zituen.

Nichols Bromptonen hil zen, Londresen, 1884ko maiatzaren 30ean, bularreko minbiziak jota. Bere lehen senarrarengandik bizirik atera zen alaba, Elma Gove, margolaria izan zen.

 Higiene naturala eta maitasun librearen defentsa 
Nicholsek Sylvester Grahamen idazkiak aztertu zituen eta 1837 inguruan begetariano egin zen. Defendatzaile sutsua izan zen higiene naturalaren mugimenduan. Anatomiari, fisiologiari eta higieneari buruzko hitzaldiak eman zizkien soilik emakume-entzuleei, emakumeak behar ez zuen sufrimendu fisiko eta mental gisa ikusten zuena arintzeko. Egunero ariketa fisikoa egitea gomendatu zien emakumeei, aire freskoa arnastea, ur hotzarekin dutxatzea, sasoi horretako kortse estu dotoreak saihestea eta kaferik eta haragirik ez hartzea.

Nicholsek hitzaldi bat eman zuen Ladies Physiological Society-rentzat, American Physiological Society-ren adar batentzat. "Anatomia eta fisiologia gaiei buruzko hitzaldia eman zuen Estatu Batuetako lehen emakumea, eta begetarianismoari, gaixotasunei aurrea hartzeari eta sendatzeari buruzko irakaspenak eman zituen" pertsona bezala azaldua izan zen. Nicholsek minbizia dieta begetariano batekin senda zitekeela uste zuen. 

1851n, Nicholsek eta bere senar Thomas Low Nicholsek "urarekin sendatzeko" klinika bat sortu zuten, American Hydropathic Institute izenekoa, New York hirian. Institutua pseudoterapien eta berritsukeriaren adibide gisa aipatzen da. Nichols eta bere senarra ur hotzetan bainatu, barau egin eta noizean behin izara bustiekin biltzearen aldekoak ziren.

Nicholsek Water-Cure Journal-ean lagundu zuen, eta bere senarrarekin Nichols'Journal of Health, Water-Cure, and Human Progress (1853 – 1858) argitaratu zuen. Biek ere maitasun librea defendatzen zuten. Mary Nicholsen autobiografia (Mary Lyndon: Or, Revelations of a Life: An Autobiography, 1860) emakume baten ikuspuntutik idatzitako ezkontzaren aurkako lehen argudioa bihurtu zen. Sineste horiek Nichols eta bere senarra komunitate hidropatikoko beste kide batzuengandik urrundu zituzten. 1855ean Cincinnatira joan ziren bizitzera eta 1856an Yellow Springs-en (Ohio) Memnonia Institutua ireki zuten, "bizitzaren eskola". Institutuaren izena uraren jainkosari buruzkoa zen, hidropatiarekiko interesa islatuz, baina aszetismoa, baraua eta penitentzia espirituala ere sustatzen zituen. Urtebete bakarrik egon zen irekita. Saio espiritistetara joan ziren biak, espirituekin komunikatzen ari zirelakoan, eta katolizismora bihurtu ziren.

Herbert M. Sheltonen The Science and Fine Art of Natural Hygiene liburua Goveri eta beste higienista natural batzuei eskainia dago.

 Hautatutako argitalpenak 

 Experience in Water-Cure (1849)
 Marriage: Its History, Character, and Results [ Thomas Low Nicholasekin, 1854]
 Mary Lyndon: Or, Revelations of a Life: An Autobiography
 A Woman's Work in Water Cure and Sanitary Education (1874)

 Erreferentziak 

 Beste irakurketa batzuk 

 Hilary Marland; Jane Adams. (2009). Hydropathy at Home: The Water Cure and Domestic Healing in Mid-Nineteenth-Century Britain. Bulletin of the History of Medicine. 83 (3): 499–529.
 Thomas Low Nichols. (1887).  Nichols' Health Manual: Being Also a Memorial of the Life and Work of Mrs. Mary S. Gove Nichols  E. W. Allen.
 Janet Hubly Noever. (1991). Passionate Rebel: The Life of Mary Gove Nichols, 1810-1884. Oklahomako Unibertsitatea.
 Braun, Adee (2014-07-02). "Passional  Affinities: The free-love couple who pissed off nineteenth-century  America". The Paris Review.

 Kanpo estekak 

 The Feminist Origins of “Eight Cups a Day”. Erika Janik-en Marketplace of the Marvelous: The Strange Origins of Modern Medicine-tik ateratakoa.

Kategoria:New Hampshiretarrak
Kategoria:Londresen hildakoak
Kategoria:Ameriketako Estatu Batuetako feministak
Kategoria:Ameriketako Estatu Batuetako sufragistak
Kategoria:Ameriketako Estatu Batuetako idazleak
Kategoria:XIX. mendeko emakume idazleak
Kategoria:Ingelesezko idazleak
Kategoria:Bularreko minbiziaren ondorioz hildakoak
Kategoria:Emakume zientzialariak